十六渡
作者：錢時
朝代：宋

paragraphs: 頗聞十六渡，客子良間關。
一雨落澗谷，湍氣怒潺潺。
我來屬秋晚，霜葉初斕斑。
窈窕行竹輿，鳴禽相與閑。
複嶺互交鎖，淺瀨隨回灣。
路斷一罅通，石磴危躋攀。
時見荷鋤者，行歌語蠻蠻。
採山有薇蕨，結廬有茅菅。
安知避世人，不曾巢其間。
何時一枝筇，溯流到黄山。
桃源事荒怪，誰謂非人寰。